kardosdrur/scandi-wiki huggingface dataset:
Ouija

Et Ouija-bræt er et psykografisk spirtuelt kommunikationsmiddel, og brugen af det kaldes ofte for Ånden i Glasset på dansk. Et Ouija-bræt består af et bræt med bogstaver og tal, samt ordene ja, nej, hej, og farvel, og en planchette til at bevæge hen over brættet, det er brugen af et glas som planchette, der er årsag til udtrykket ånden i glasset.

Brættet blev patenteret af Elijah Bond d. 1. juli 1890, og det blev betragtet som et uskyldigt spil uden relation til det okkulte intil den amerikansk spiritualist og professionelle skakspiller Pearl Curran populariserede det som et spådomsværktøj under første verdenskrig.

Konceptet er at deltagere placerer en eller flere hænder, fra en eller flere personer på planchetten, og fører den rundt på pladen til at udtrykke kommunikation med et overnaturligt væsen.
Bevægelsen på brættet forklares normalt med de ubevidste bevægelser, som dem, der kontrollerer planchetten, der er et psykofysiologisk fænomen kalet ideomotoreffekten.

Referencer

Eksterne henvisninger 

Spiritualitet
Kommunikation
Ringnes

Ringnes er Norges største bryggeriselskab. Det ejes i dag af Carlsberg og driver flere bryggerier i Norge. Udover egne  produkter sælger Ringnes Pepsi, Guinness, Tuborg, Carlsberg (også øl fra specialølsbryggeriet Jacobsen).

Bryggeriet blev grundlagt af brødrene Ellef og Amund Ringnes sammen med konsul Axel Heiberg i 1876, og dets første øl blev brygget på anlægget på Grünerløkka i Oslo i 1877.

Ringnes Bryggeri var i familieeje til fusionen De sammensluttede bryggerier med de andre Oslo-bryggerier, Frydenlund og Schou i 1978, da Nora Industrier overtog ejerskabet. I 2000 blev det gamle bryggeri i Oslos centrum afviklet. Ringnes var en overgang ejet af Orkla, men i 2004 blev det fuldt overtaget af Carlsberg.

Sammen med Oskar Sylte, Aass og Mack ejer bryggeriet den norske appelsinsodavand Solo

Eksterne henvisninger 
 Ringnes (norsk)

Bryggerier i Norge
Etableret i 1876
Datterselskaber til Carlsberg
Ølmærker fra Carlsberg
Tørvemos-familien

Tørvemos-familien (Sphagnaceae) er en familie blandt mosserne. I anatomisk henseende afviger tørvemosserne meget fra de andre bladmosser. Stammens bark er omdannet til vandvæv, og dette sammen med andre særtræk gør det muligt for planterne at suge sig fulde af vand i overskudsperioder henholdsvis at tilbageholde vand i tørkeperioder. Da planterne udskiller H+, bidrager de selv til den forsuring af deres miljø, som er så karakteristisk for højmoser. Familien findes på alle kontinenter, dog ikke i de arktiske egne, og den er mest udbredt i de nordlige, tempererede zoner. Familien har kun én slægt:

 Tørvemos (Sphagnum)

Rødlistede arter 
 Sphagnum leucobryoides
 Sphagnum novo-caledoniae

Noter 

 
Planter i Danmark
Tørvemos-ordenen

Tørvemos-ordenen (Sphagnales) er en orden inden for mosserne. Der er kun én familie.

Tørvemosser forekommer i Danmark især i næringsfattige fugtige lavninger i skove og på heder, samt i højmoser. 

De delvist nedbrudte rester efter for længst døde Tørvemos-planter bliver udnyttet som jordforbedringsmiddel og ved etablering af surbundsbede. Se spagnum og Menneskers brug af højmosen.

 Tørvemos-familien (Sphagnaceae)

Planter i Danmark
Johan Cruijff ArenA

Johan Cruijff Arena (officielt stiliseret 'Johan Cruijff ArenA'; indtil 2018: Amsterdam ArenA) er det største fodboldstadion i Holland og er AFC Ajax' hjemmebane. Det blev indviet 14. august 1996, hvor det afløste De Meer som Ajax' hjemmebane. Det var også hjemmebane for det nu opløste amerikanske fodboldhold Amsterdam Admirals, der spillede i NFL Europa. 

Stadionet har et todelt skydetag der kan overdække banen i tilfælde af dårligt vejr og kan rumme 54.990 tilskuere til fodboldkampe eller op til 68.000 tilskuere ved koncertarrangementer. I de første ti år af dets levetid havde stadionet i alt 18 million besøgende. Johan Cruijff ArenA kostede 96 mio. euro at bygge.

Det største antal tilskuere, der har været på Amsterdam ArenA, er 68.083 ved en Celine Dion koncert i juni 1999.

Historie 
I perioden 1983-1986 arbejdede man i Holland på at få De Olympiske Lege til landet. Dette indebar bl.a. at man skulle bruge et nyt stadion som opfyldte alle kravene til olympiske stadions. Dette stadion skulle placeres i Amsterdam og skulle bl.a. være et åbent stadion hvor kun 50 % af tilskuerpladserne var overdækkede. Dette blev dog ikke en realitet og i stedet blev der i 1987 lavet planer om at opføre Amsterdam Sportsby Fonden som skulle promovere elitesport i Amsterdam. 

Disse planer omfattede opførelsen af et stadion med 55.000 tilskuerpladser som bl.a. skulle have et tag til overdækning af banen. Igen gik der nogle år og i 1990 blev planerne igen ændret pga. økonomiske problemer. Stadionkapaciteten blev ændret til 50.000. Efter endnu 3 år godkendtes byggeplanerne den 20. oktober 1993. Det første spadestik blev taget den 26. november 1993. Amsterdam ArenA stod færdigt den 14. august 1996. Da det stod færdigt blev det, det første stadion i Europa som havde et transparent tag der kunne åbnes eller lukkes på kun 20 minutter. Bl.a. derfor opfandt man sloganet: "Amsterdam ArenA – stadionet hvor vejret altid er smukt". 

Ved EM 2000 blev der spillet i alt 5 kampe på Amsterdam ArenA, bl.a. semifinalen mellem Italien og Holland som Italien vandt 3-1 efter straffesparkskonkurrence.

I 2017 blev det bekendtgjort, at stadionet skulle skifte navn til ære for den tidligere Ajax-spiller Johan Cruyff, der var død året forinden. Af flere årsager trak effektueringen af beslutningen ud, indtil det næsten et år senere blev meddelt, at navneskiftet ville træde i kraft med starten på fodboldsæsonen 2018-19. Samtidig kom det frem, at Cruyffs familie havde insisteret på at bruge den oprindelige hollandske stavemåde af spillerens navn ("Cruijff" frem for "Cruyff") for at understrege hans hollandske oprindelse.

Referencer

Eksterne henvisninger 

 Officiel hjemmeside (hollandsk/engelsk)

Fodboldstadioner i Holland
ArenA
Etableret i 1996
AFC Ajax
Husbryggeriet Jacobsen

Husbryggeriet Jacobsen er navnet på et mindre bryggeri, som Carlsberg åbnede i sine bygninger i Valby 1. juni 2005. Det er opkaldt efter Carlsbergs grundlægger J.C. Jacobsen, som var meget optaget af høj kvalitet. 
Bryggeriet brygger såkaldt specialøl, som der er blevet et større marked for i Danmark i de seneste år. Øllet eksporteres desuden i mindre mængder til Sverige, Norge, Finland og USA m.fl., og fra oktober 2006 også til Storbritannien.

Jacobsens bryggerichef er Morten Ibsen der har markeret sig i medierne med et ønske om at styrke det nordiske køkken bl.a. i udviklingen af nye øl på Jacobsen.

Jacobsen har en, for et mikrobryggeri, større årlig kapacitet på 17.000 hektoliter, hvilket gjorde, at de ved åbningen mødte kritik fra mindre specialølsbryggerier, som frygtede for deres salg.

Jacobsen brygger både øl med eget navn, samt øllene i Carlsbergs Semper Ardens-serie. Bryggeriet er placeret i sammenhæng med Carlsbergs besøgscenter.

Se også 
 Bryggerier i Danmark

Eksterne henvisninger 
Husbryggeriet Jacobsen

Etableret i 2005
Valby
Carlsberg Danmark
Bryggerier i København
Ølmærker fra Danmark
Ølmærker fra Carlsberg
Birmingham City F.C.

Birmingham City F.C. er en engelsk fodboldklub fra Birmingham, som også er hjemby for Aston Villa.

Klubben blev stiftet i 1875, men har aldrig præsteret at vinde det engelske mesterskab. Klubben har de seneste år rykket en del op ned mellem Premier League og The Championship, og har siden 2011-12 spillet i The Championship efter at være rykket ud af Premier League blot 2 måneder efter at klubben vandt liga cuppen i 2011 over Arsenal. Klubbens nuværende manager er Gary Monk, der har en fortid som forsvarsspiller hos Swansea. 

Birmingham Citys hjemmebane hedder St. Andrews Stadium og er det næststørste stadion i Birmingham efter Aston Villas stadion, Villa Park.

Spillertrup

Nuværende danske spillere 
 Kristian Pedersen

Tidligere danske spillere 
 Peter Løvenkrands
 Jesper Grønkjær
 Nicklas Bendtner (leje fra Arsenal F.C.)
 Nicolai Brock-Madsen

Eksterne henvisninger 

 

Fodboldklubber i England
Etableret i 1875
Sport i Birmingham
Rustbrun tørvemos

 
Rustbrun Tørvemos (Sphagnum fuscum) er et tørvemos, der vokser i tætte tuer med en karakteristisk rustbrun farve. Arten er ret almindelig i en del danske højmoser.

Beskrivelse 
Rustbrun Tørvemos har rødbrun, flad skudspids og en stængel, der er mørkebrun eller næsten sort. Stænglens mørke farve ses, når de lange og bredt afrundede blade fjernes. Grenbladene er derimod spidse.

Årlig tilvækst i højde x bredde: 0,5 x 30 cm/år.

Tørvemosser har ikke rigtige rødder og vokser løst oven i den masse af planter, som findes på stedet. Planternes særegne anatomi gør, at de kan løfte vand adskillige centimeter over niveau, sådan at næste generation af tørvemos kan begynde tilværelsen en smule højere end den foregående.

Voksested 
Gennem århundreder og årtusinder medfører denne konstante vækst i højden, at højmosetørven bliver tykkere og tykkere, men også at mosen breder sig og dækker et større og større areal. Højmosen er et at de få eksempler på, at en anden vegetation kan fortrænge løvskoven som klimaks i Danmark. Alt dette skyldes tørvemos.

Se også 
 Lille Vildmose
 Store Vildmose

Kilder 
 Christiansen, M. Skytte. Flora i farver 2. Sporeplanter, 1978, Politikens Forlag, .
 Smith, A. J. E. The Moss Flora of Britain and Ireland, 2004, Cambridge University Press,

Eksterne henvisninger 

Tørvemos
Planter i Danmark
Pekuliarhastighed

Pekuliarhastighed (lat. peculiaris privat, ejendommelig, særegen + hastighed) betegner i astronomien en stjernes hastighed i forhold til gennemsnitshastigheden af et udvalgt set af stjerner i nærheden af hinanden.

Se også 
 Egenbevægelse

Himmelmekanik
Følfod (slægt)

Følfod (Tussilago) er en slægt, som er udbredt i Europa, Nordafrika og store dele af Nord- og Vestasien. Det er stauder med rosetstillede blade og endestillede, gule kurvblomster på særlige skud med skælagtige blade. Her omtales kun den ene art, der er vildtvoksende i Danmark.

 Følfod (Tussilago farfara)

Kurvblomst-familien
De firkantede æg fra Peru

De firkantede æg fra Peru er en tegneserie af Carl Barks, som handler om Anders And.

Handling 

Anders arbejder på et museum, hvor han opdager at nogle firkantede sten i virkeligheden er firkantede æg. Ved nærmere undersøgelser finder nogle forskere ud af at de stammer fra Andesbjergene. Det resulterer i en ekspedition til Andesbjergene i Peru, hvor det bliver Anders og hans nevøers opgave at finde ud af hvor de stammer fra. Efter lang tid når de til en ukendt by ved navn Usleravnekrog, skjult af tåge. I denne by er alting firkantet, selv beboerne. De bliver fyrsteligt modtaget og opdager at det er her de firkantede æg stammer fra. Beboerne spiser ikke andet. En dag opdager nevøerne at der bor firkantede høns tæt på byen, og at det er dem der lægger æggene. Efter nogle dage med forskellige hændelser tager de hjem til Andeby og medbringer et par af firkantede høns. Men ved præsentationen af dem, viser det sig at være haner begge to.

Fortsættelse 
Don Rosa har lavet en fortsættelse som hedder Tilbage til Usleravnekrog.

Eksterne henvisninger 
 De firkantede æg fra Peru på I.N.D.U.C.K.S. 
 De firkantede æg fra Peru på ComicWiki 

Anders And-universet
Anders And-tegneserier af Carl Barks
Kongeriget Araucanien og Patagonien

Kongeriget Araucanien og Patagonien blev grundlagt af den franske advokat og eventyrer Orelie-Antoine de Tounens i det sydlige Sydamerika i midten af det 19. århundrede. På det tidspunkt var de indfødte Mapuche-folk involveret i en desperat væbnet kamp for at bevare deres uafhængighed over for fjendtlige militære og økonomiske overgreb fra regeringerne i Chile og Argentina, som var interesseret i at overtage Mapuche-områderne på grund af de landbrugsmæssige muligheder.

Under et besøg i området i 1860 fik Orelie-Antoine de Tounens sympati for Mapuche-sagen, og Mapuche-lederne valgte ham til gengæld som konge om landområder i Patagonien og Araucanien – muligvis i forventning om, at deres sag ville stå bedre, når den blev fremlagt med en europæer som talerør. Orelie-Antoine gik så i gang med at nedsætte en regering, designede et blå-hvid-grøn-stribet flag og prægede mønter for nationen under navnet Nouvelle France.

Hans anstrengelser for at opnå international anerkendelse for Mapucherne blev forhindret af regeringerne i Chile og Argentina, som fangede ham, fængslede ham og senere deporterede ham flere gange. Kong Orelie-Antoine I døde til sidst ludfattig i Frankrig i 1878 efter i årevis forgæves at have kæmpet for at genvinde sin efter, egen opfattelse, legitime autoritet over kongeriget.

Den nuværende efterfølger efter den første araucanske konge, Prins Felipe, bor i Frankrig og har givet afkald på sin forgængers krav på kongeriget, men han har holdt mindet om Orelie-Antoine i live og har givet sin støtte til den fortsatte kamp for Mapuchernes selvbestemmelse ved at give tilladelse til udstedelsen af omkring fyrre mønter i kobbernikkel, sølv, guld og palladium.

Eksterne henvisninger

Historie 
 Kongerigets historie
 Araucaniens krones historie
 Historien om det araucanske flag
 Kort over kongeriget fra det 19. århundrede
 Kongerigets mønter fra det 19. århundrede
 Kongerigets mønter fra det 20. århundrede
 Kongerigets hovedstad
 Medaljer og ordner fra kongeriget

Kongelige familie 
 Kong Orelie-Antoines levnedsbeskrivelse
 Kong Orelie-Antoines manifest
 Kong Orelie-Antoines grav
 Prins Felipe og Prinsesse Elisabeth
 Prinsesse Elisabeths død
 Museum for kongerne af Araucanien og Patagonien
 Det Royale Araucanske Galleri
 Mapuche Cacique Galleri

Andre 
 House of Araucania and Patagonia
 Journal of the North American Araucanian Royalist Society
 Markedsplads for araucanske genstande
 Mapuche ressourcer og dokumenter

Mikronationer
Harry James

Harry James (15. marts 1916 – 5. juli 1983) var en amerikansk orkesterleder og trompetist.

Han blev født i Albany, Georgia og som 10-årig begyndte han at tage lektioner i trompet.

I 1931 slog familien sig ned i Beaumont, Texas og den unge Harry begyndte at spille sammen med de lokale danseorkestre.

1935-1937 fik James engagement hos Ben Pollack og fra 1937-1938 spillede han i Benny Goodmans orkester.

Herefter optrådte han resten af livet med sit eget orkester. Indenfor det første år blev Frank Sinatra knyttet til bandet som sanger.

I 1943 giftede Harry James sig med skuespillerinden Betty Grable.

Trompetister fra USA
Hollywood Walk of Fame
Ben Pollack

Ben Pollack (22. juni 1903 – 7. juni 1971) var en amerikansk orkesterleder og trommeslager.

Han blev født i Chicago, Illinois og dannede sit eget band i 1925. Han havde en utrolig sans for at udpege og ansætte de største musikalske talenter indenfor swing-området, såsom Benny Goodman, Jack Teagarden, Glenn Miller og Harry James.

Ben Pollack flyttede sit band til New York City i 1928 og nåede at spille til flere store shows på Broadway. Krisen i 1929 tog dog hårdt på orkestret, da det var svært at finde job og mange musikere forlod bandet.

Sidenhen fik Pollack etableret sig med et delvist nyt orkester, men nåede aldrig op på den succes han opnåede i slutningen af 1920'erne.

I 1971 begik han selvmord ved at hænge sig selv.

Trommeslagere fra USA
Personer fra Chicago
Personer der har begået selvmord
WarnerMedia

WarnerMedia er verdens største mediekoncern og driver større internet-, udgivelses, film-, telekommunikations- og fjernsynsafdelinger. Firmaet har hovedkvarter i New York, og det har 84.900 ansatte.

Time Warner opstod i 1990 ved fusionen af Time Inc. og Warner Communications. Selskabet hed i en periode fra 2001 til 2003 AOL Time Warner pga. en fusion med internetselskabet AOL.

I 2009 blev AOL udskilt fra koncernen og i 2014 blev Time Inc. udskilt som et selvstændigt selskab. 

Den 14. juni 2018 er Time Warner omdøbt til WarnerMedia efter AT&T's erhvervelse.

Tidligere år 
Time Warner Inc. Warner Bros er ansvarlig for og styrer de største selskaber i medie og underholdning i verden. Dette resultat kom af en fusion mellem mediegiganten Time Warner Inc. og online virksomheden America Online, Inc.

I år 2001 var navnet på selskabet AOL Time Warner, men selskabet besluttede i 2003 at fjerne AOL fra navnet, og tog herefter Time Warner som navn.

Større medier under koncernen omfatter kabel- og tv-netværkene HBO, CNN, TBS, og Warner Bros. 

I tiden, hvor Time Inc. var virksomhedens forlagsdel indgik bl.a. magasinerne Time Magazine, Sports Illustrated og People i Time Warners portefølje.

Selskaber 
Firmaets datterselskaber tæller bl.a.:
 CNN
 Cartoon Network
 DC Comics
 Warner Brothers
 New Line Cinema
I 2009 blev AOL og de tilhørende datterselskaber Netscape og Nullsoft fraspaltet koncernen.

Noter

Eksterne henvisninger 
 Time Warner
 Time Warner: Information from Answers.com

 
Virksomheder i New York City
Warner Bros. Discovery
Glenn Miller

Alton Glenn Miller (født 1. marts 1904 i Clarinda, Iowa - savnet 15. december 1944) var en amerikansk orkesterleder og trombonist.

I 1936 dannede Miller sit første band, men følte ikke, at orkestret afveg tilstrækkeligt fra andre orkestre på den tid. Bandet blev derfor opløst kort efter, men gendannet i 1937. Det lykkedes i den forbindelse at frembringe den sound, som blev orkestrets kendetegn. Blandt de mange numre kan nævnes In the Mood, Tuxedo Junction, Chattanooga Choo Choo, Moonlight Serenade og Pennsylvania 6-5000.

I begyndelsen af 1940'erne medvirkede bandet i flere spillefilm som sig selv. I 1953 blev der så indspillet en film – The Glenn Miller Story – om orkestret med James Stewart i hovedrollen som Glenn Miller.

Miller gjorde militærtjeneste i US Army Air Forces under anden verdenskrig. 15. december 1944 skulle Miller flyve fra London til Paris for at arrangere et show, hvor hans orkester skulle spille for amerikanere udstationeret i Paris på "R&R" (rest and recreation = hvile og rekreation) fra fronttjenesten. Den vinter var en af de værste i moderne historie. Næste dag, 16. december, indledte tyskerne Ardenneroffensiven, vel vidende, at det frygtelige vejr mest sandsynligt ville holde de allierede fly på bakken. De andre i flyet var John Morgan og Norman F. Baesell. Flyet lettede som planlagt, skønt både England og Paris var indhyllet i tæt tåge. Det er muligt, at oberst Baesell, som hjalp Miller med at arrangere hans optrædener, pressede piloten Morgan til at foretage en så risikofyldt flyvning. Ingen ved, om han kan have truet eller lokket Morgan; Bassell var kendt for at være i stand til begge dele.

Pga krigen og det forfærdelige vejr blev Miller først officielt efterlyst efter ni dage. Vraget og de tre ombordværende er aldrig blevet fundet.

Referencer 

Musikere fra USA
Trombonister fra USA
Hollywood Walk of Fame
Omkomne ved flyulykker
Personer fra Iowa
Amerikanere i 2. verdenskrig
Følfod (plante)

 
Følfod (Tussilago farfara), også kaldet almindelig følfod, er en 10-15 cm høj urt, der især vokser på skrænter og i vejkanter. De cirka to centimeter brede, enlige, gule blomsterkurve kan på afstand ligne Mælkebøtter.

Beskrivelse 
Følfod er en lavtvoksende flerårig urt med en grundstillet bladroset. Bladene er nyreformede til runde med grove tænder langs randen. Oversiden er mat og lysegrøn, mens undersiden er hvidfiltet. Bladene ses først efter blomstringen, der foregår i marts-april.

Blomsterne er samlet i endestillede, gule kurve, som sidder på oprette, trådagtigt hårede skud med rødlige, skælagtige blade. Frugterne er nødder med hvid fnok.

Rodnettet består af forgrenede, skællede jordstængler, der bærer de forholdsvis få trævlerødder.

Højde x bredde og årlig tilvækst: 0,15 x 2 m (15 x 20 cm/år).

Voksested 
Planten er vildtvoksende i Danmark, hvor den er almindelig i hele landet som pionerplante og på rå jord med et højt indhold af frit kalium og magnesium (indikatorplante), ofte lerbund eller kalkbund med udsivende vand.

På fugtige og lysåbne steder kan den blive til et ubehageligt ukrudt, som er besværligt at udrydde.

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet  

Flerårige urter
Gule blomster
Ukrudtsplanter
Kasper Holten

Kasper Bech Holten (født 29. marts 1973 i København) er dansk teaterchef og sceneinstruktør. Siden 2018 har han været teaterchef på Det Kongelige Teater. Tidligere har han været operachef på Det Kongelige Teater (2000-2011) og på Royal Opera House, Covent Garden Operaen i London (2011-2017). Han var fra 2002 til 2008 gift med Kamilla Bech Holten og er siden 2017 gift med koreografen Signe Fabricius.

Karriere 
Han er søn af cand.polit. Henning Holten og senere nationalbankdirektør, cand.polit. Bodil Nyboe Andersen og bror til kunsthistoriker Johan Holten.

Han har opsat mere end 80 operaer, skuespil og musicals i Danmark, Norge, Sverige, Italien, Frankrig, Rusland, USA, Island, England, Finland, Island, Østrig, Spanien, Australien, Argentina, Japan, Kina, Ungarn, Tyskland og Letland. I årene 2003-2006 var han instruktør på den første opsætning af Richard Wagners Nibelungens Ring siden 1912 på Det Kongelige Teater. Opsætningen var blandt de første, der blev skabt til det nye operahus, der åbnede i 2005. 

Kasper Holten har været chef for Aarhus Sommeropera og medlem af Statens Musikråd. I 2006 blev han udnævnt til adjungeret professor ved Copenhagen Business School og han har været medlem af Radio- og TV-nævnet, museumsrådet for Statens Museum for Kunst, næstformand i Opera Europa og bestyrelsesformand for Dansk Danseteater. 

Hans debutfilm, JUAN  er en moderne engelsksproget biograf-version af Mozarts opera Don Giovanni. Den havde premiere 8. oktober 2010 i Pusan og Hamburg og blev en succes også i de danske biografer (fra 7. april 2011).

Han har udgivet bøgerne Forførelsen om ledelse og En lille bog om opera.

Hæder 
Han er Ridder af Dannebrog og medlem i repræsentantskabet for Foreningen af 1888 til understøttelse af Dannebrogsridderes efterladte. I 2011 modtog han Ingenio et arti. Som opera- og teaterinstruktør har han vundet flere Reumert-priser, senest i 2019. Han modtog i 2019 de danske teaterjournalisters instruktørpris Teaterkatten for sin opsætning af Amadeus på Det Kongelige Teater. Han har desuden modtaget et kommandørkors af Rumænien.

Væsentlige opsætninger

Operaer 
 Wagner: Tannhäuser (Det Kongelige Teater, 2009)
 Mozart: Le nozze di Figaro (Theater an der Wien, 2007)
 Wagner: Nibelungens Ring (Det Kongelige Teater, 2003-2006, Reumert 2006)
 Ligeti: Le Grand Macabre (Det Kongelige Teater, 2001)

Skuespil 
 Euripides: Ifigenia i Aulis (Det Kongelige Teater, 2008)
 Ivanhoe (Dyrehaven, 2003)
 Hamlet (Aalborg Teater, 2001, Reumert 2001)
Amadeus (Det Kongelige Teater, 2019)

Musical 
My Fair Lady (Det Kongelige Teater, 2010)
The Book of Mormon (Det Ny Teater, 2018)

DVD 
 The Copenhagen Ring, Wagners Nibelungens Ring i ny opsætning, 2008

Reference

Eksterne henvisninger 

Teaterinstruktører fra Danmark
Operainstruktører
Personer fra København
Personer i Kraks Blå Bog
Danskere i 2000-tallet
Modtagere af Ingenio et arti
Riddere af Dannebrog
Reumertprisen for årets instruktør
Niels Henrik Abel

Niels Henrik Abel (født 5. august 1802 i Nedstrand i Tysvær, død 6. april 1829 i Froland) var en norsk matematiker.

Han blev født i Nedstrand, hvor hans far, Søren Georg Abel, var sognepræst. I 1815 kom han på katedralskolen i Christiania (i dag Oslo), og tre år senere beviste han sin matematiske genialitet med sine løsninger til Bernt Holmboes propositioner. Hans far døde, og familiens økonomi ødelagdes. Men med støtte fra staten kunne Abel begynde på Christiania Universitet i 1821.

Abel er mest kendt for at have bevist, at det er umuligt at løse en algebraisk ligning af 5. eller højere grad ved elementære regneoperationer (se Abel-Ruffinis sætning).

Tillægsordet abelsk er afledt af hans navn og er almindeligt i matematiske skrifter. Fx abelsk gruppe og abelsk kategori.

Abel døde 26 år gammel af tuberkulose.

Abel-krateret på Månen er opkaldt efter ham.

Referencer

Eksterne henvisninger 

 

Matematikere fra Norge
Nordmænd i 1800-tallet
Faglitterære forfattere fra Norge
Alumni fra Oslo Universitet